**Bilag 6:**

**Oplysning i Danmark (PRO)**

Danske organisationer kan dække udgifter til oplysning i Danmark over tilskudsmidlerne (traditionelt kaldet projekt- og programrelateret oplysning (PRO)) med op til 2 pct. af de midler, der anvendes til program- og projektaktiviteter i udviklingslandene. Formålet hermed er at fastholde og udbygge befolkningens forståelse for Danmarks deltagelse i det internationale udviklingssamarbejde og FN’s verdensmål for bæredygtig udvikling (SDG’erne), at skabe debat, bevidsthed om og forståelse for udviklingslandenes problemer og udfordringer, samt hvordan disse opleves af befolkningen i udviklingslandene.

PRO-arbejdet er karakteriseret ved, at organisationerne i oplysningsarbejdet bygger på viden og erfaringer, der er opnået i forbindelse med gennemførelse af udviklingsaktiviteter. Det afgørende er dog, at oplysningsindsatserne relaterer sig bredt til Civilsamfundspolitikkens målsætninger. En PRO-komponent kan ikke anvendes som led i organisationernes generelle indsamlings- eller PR-kampagner, eller som led i kampagner af politisk tilsnit.

Det er afgørende, at PRO-aktiviteterne eksponeres og er synlige for en bredere målgruppe i Danmark. Det er derfor vigtigt, at organisationerne har et godt kendskab til målgrupperne og til, hvordan de bedst nås gennem oplysningsarbejdet. Nye typer medier og kommunikationsformer bør derfor indtænkes i udarbejdelsen af aktiviteterne.

PRO-arbejdet kan udføres i form af skrift, tale, lyd, billeder, teater og andre udtryksformer – gerne i form af mere eksperimenterende, innovative aktiviteter eller som nævnt gennem nye medier og kanaler. Kulturmøder kan indgå, hvor det er relevant, f.eks. med besøg i Danmark af repræsentanter fra samarbejdspartnere i udviklingslandene, som kan deltage i en oplysningsturné eller lignende.

Ved planlægning af organisationens oplysningsvirksomhed skal følgende redegøres:

* overordnet tematisk fokus af oplysningsaktiviteterne, herunder tilpasning ift. SDG’erne
* prioriteret målgruppe(r), herunder deres behov, samt antal personer, der berøres
* form for involvering/deltagelse, herunder indsatsernes nyskabende karakter
* forventet rækkevidde (reach) af oplysningsaktiviteterne (kvantitativ)
* inddragelse af innovative eller eksperimenterende kommunikationsformer og aktivitetstyper
* resultater med hensyn til informationsformidling